Document ID: 32011D0447
Publication Date: 2011-07-20

Title and Content:
VYKONÁVACIE ROZHODNUTIE KOMISIE
z 20. júla 2011,
ktorým sa opravuje rozhodnutie 2010/152/EÚ, ktorým sa z financovania Európskou úniou vylučujú niektoré výdavky vynaložené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV)
[oznámené pod číslom K(2011) 5139]
(Iba poľské znenie je autentické)
(2011/447/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (1), a najmä na jeho článok 7 ods. 4,
so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (2), a najmä jeho článok 31,
po porade s Výborom poľnohospodárskych fondov,
keďže:
(1)
Rozhodnutím 2010/152/EÚ (3) Komisia vylúčila z financovania Európskou úniou celkovú sumu 279 794 442,15 PLN a 25 583 996,81 EUR vrátane najmä 180 448 032,62 PLN, ktoré vznikli Poľsku v súvislosti s opatreniami na rozvoj vidieka týkajúcimi sa plochy v programovom období 2000 - 2006. V prílohe k tomuto rozhodnutiu sa však chybne určilo, že táto suma sa má pripísať do rozpočtovej položky 6701„Vyrovnanie účtov EPZF - Pripísané príjmy“. Keďže sa táto oprava týkala výdavkov v rámci Dočasného nástroja pre rozvoj vidieka (TRDI), mala sa pripísať skôr do rozpočtovej položky 6500„Úpravy financovania v rámci štrukturálnych fondov, Kohézneho fondu a Európskeho fondu pre rybné hospodárstvo“.
(2)
V článku 11 ods. 4 nariadenia Komisie (ES) č. 885/2006 z 21. júna 2006, ktorým sa ustanovujú podrobné pravidlá uplatňovania nariadenia Rady (ES) č. 1290/2005, pokiaľ ide o akreditáciu platobných agentúr a iných orgánov a zúčtovania EPZF a EPFRVP (4), sa zrážky z financovania Úniou odpočítajú od mesačných platieb týkajúcich sa výdavkov uskutočnených v druhom mesiaci nasledujúcom po rozhodnutí týkajúcom sa EPZF. Suma 180 448 032,62 PLN sa teda prepočítala na eurá podľa výmenného kurzu z 29. apríla 2010 a predstavuje 46 087 919,86 EUR.
(3)
Podľa článku 5 nariadenia Komisie (ES) č. 27/2004 z 5. januára 2004, ktorým sa ustanovujú podrobné prechodné pravidlá uplatňovania nariadenia Rady (ES) č. 1257/1999, pokiaľ ide o financovanie opatrení na rozvoj vidieka v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku sekciou záruk EPUZF (5), sa majú rozhodnutia Komisie týkajúce sa rozvoja vidieka v Poľsku uvádzať v eurách. Opravy týkajúce sa TRDI uvedené v národnej mene by sa teda mali prepočítať na eurá. Pri prepočte sa použije priemerný výmenný kurz hospodárskeho roku výdavku TRDI, ktorý podlieha oprave. Podľa tejto metódy suma 180 448 032,62 PLN, ktorá je opravou výdavkov TRDI v hospodárskych rokoch 2005, 2006 a 2007, predstavuje 46 430 682,69 EUR.
(4)
Rozhodnutie 2010/152/EÚ by sa preto malo zodpovedajúcim spôsobom opraviť,
PRIJALA TOTO ROZHODNUTIE:
Článok 1
Všetky údaje v prílohe k rozhodnutiu 2010/152/EÚ, ktoré sa týkajú Poľska, sa nahradia údajmi, stanovenými v prílohe k tomuto rozhodnutiu.
Článok 2
Z dôvodov účtovníctva Poľsko vykáže sumu na náhradu 46 087 919,86 EUR v rozpočtovej položke 6701„Vyrovnanie účtov EPZF - Pripísané príjmy“.
Príkaz na vymáhanie sumy 46 430 682,69 EUR vydá Komisia, aby sa vykonali finančné úpravy týkajúce sa TRDI z rozpočtovej položky 6500„Úpravy financovania v rámci štrukturálnych fondov, Kohézneho fondu a Európskeho fondu pre rybné hospodárstvo“.
Článok 3
Toto rozhodnutie je určené Poľskej republike.
V Bruseli 20. júla 2011

Classification:
Level 1 Topics: 100161
100144
Level 2 Topics: 100283
100277
100177
100282
Level 3 Topics: 5655
5781
5087
5283
122
5576
2106
1005
914
2200
All Topics: 1005
1052
2543
5575